  Туспуктэм: tubat.udsu.ru Майя Бывальцева Улонысь кошкиз кылосбур тодосъя кандидат, Удмурт кун университетысь доцент, профессор, Удмурт Элькунысь наука удысысь сӥё-дано ужась, Кузебай Герд нимо йӧскалык премилэн лауреатэз Роза Яшина. Со сярысь «Удмурт Кенеш» огазеяськонлэн пресс-службаез ивортӥз. « Роза Ивановна сярысь трос вераны луэ. Со кылбурчи но, критик но вал. Дышетон удысысь отличник. <….> «Удмурт Кенешез» кылдытӥсьёс пӧлын но вал. Огазеяськонлы тӧрое но сое бырйылӥзы. Кивалтӥз 1993-тӥ - 1994-тӥ аръёсы. Дӥсьтӥсь, кышкасьтэм, лэчыт ужпумъёсты ӝутыны быгатӥсь кужмо кышномурт. Со котьку висъяськылӥз лэчыт кылыныз но сайкыт визьмыныз. Роза Ивановна удмуртлык понна котьку лулыныз-сюлмыныз висьылӥз. Со улӥз но тыршиз удмурт калыкез понна, солэсь кылзэ утён но азинтон понна... » «Удмурт Кенеш» огазеяськон Роза Яшиналы 89 арес вал. Ивортодэтъя «Удмуртия» агентство Роза Ивановналэн ӵыжы-выжыосызлы но матысь адямиосызлы куректэмзэ вера. Роза Ивановна Яшина (Лекомцева) вордӥськиз Кез ёросысь Ӟуч Зязьгор гуртын 1933-тӥ аре 1-тӥ толшоре. Кык аресыз дыръя семьяез Дэбес ёросысь Аргуртэ кошкиз. Роза Лекомцева Дэбес педучилищеез горд дипломен йылпумъяз, 1951-тӥ арын дышетсконзэ Удмурт пединститутлэн филологи ёзэтаз азьланьтӥз. Соку ик вуоно кузпалэныз, гожъясен Даниил Яшинэ тодматскиз. 1955-тӥ арын диплом басьтэм бераз Глазкарысь 4 номеро школае ӟуч кылъя но литературая дышетӥсе ыстӥзы, 1959-тӥ арын картэныз ӵош Удмурт пединститутэ ужаны лыктӥзы. Роза Яшина кылтодосъя, методикая 100 пала статьяослэн, 10 нимаз книгаослэн, пособиослэн авторзы. Берло дыре Роза Яшина ӟуч кылысь удмурт кылэ берыктон ужен тунсыкъяськыны кутскиз. Сергей Есенинлэсь, Александр Пушкинлэсь, Михаил Лермонтовлэсь, Николай Некрасовлэсь произведениоссэс беркытӥз. Нош 2009-тӥ арын солэн тыршеменыз Пушкинлэн «Евгений Онегин» кылбуранэн романэз удмурт кылын нимысьтыз книгаен потӥз. Тегъёс: Удмуртия удмуртъёс кулон  